DH-PD-V7

७. अरहन्तवग्गो

९०.

गतद्धिनो विसोकस्स, विप्पमुत्तस्स सब्बधि।

सब्बगन्थप्पहीनस्स, परिळाहो न विज्‍जति॥

९१.

उय्युञ्‍जन्ति सतीमन्तो, न निकेते रमन्ति ते।

हंसाव पल्‍ललं हित्वा, ओकमोकं जहन्ति ते॥

९२.

येसं सन्‍निचयो नत्थि, ये परिञ्‍ञातभोजना।

सुञ्‍ञतो अनिमित्तो च, विमोक्खो येसं गोचरो।

आकासे व सकुन्तानं [सकुणानं (क॰)], गति तेसं दुरन्‍नया॥

९३.

यस्सासवा परिक्खीणा, आहारे च अनिस्सितो।

सुञ्‍ञतो अनिमित्तो च, विमोक्खो यस्स गोचरो।

आकासे व सकुन्तानं, पदं तस्स दुरन्‍नयं॥

९४.

यस्सिन्द्रियानि समथङ्गतानि [समथं गतानि (सी॰ पी॰)], अस्सा यथा सारथिना सुदन्ता।

पहीनमानस्स अनासवस्स, देवापि तस्स पिहयन्ति तादिनो॥

९५.

पथविसमो नो विरुज्झति, इन्दखिलुपमो [इन्दखीलूपमो (सी॰ स्या॰ क॰)] तादि सुब्बतो।

रहदोव अपेतकद्दमो, संसारा न भवन्ति तादिनो॥

९६.

सन्तं तस्स मनं होति, सन्ता वाचा च कम्म च।

सम्मदञ्‍ञा विमुत्तस्स, उपसन्तस्स तादिनो॥

९७.

अस्सद्धो अकतञ्‍ञू च, सन्धिच्छेदो च यो नरो।

हतावकासो वन्तासो, स वे उत्तमपोरिसो॥

९८.

गामे वा यदि वारञ्‍ञे, निन्‍ने वा यदि वा थले।

यत्थ अरहन्तो विहरन्ति, तं भूमिरामणेय्यकं॥

९९.

रमणीयानि अरञ्‍ञानि, यत्थ न रमती जनो।

वीतरागा रमिस्सन्ति, न ते कामगवेसिनो॥

अरहन्तवग्गो सत्तमो निट्ठितो।